दो महीने में मिला जन्म का प्रमाण-पत्र, वह भी बगैर जन्म तारीख के
तीन दिन में दिए जाने वाले जन्म प्रमाण पत्र के लिए जिला अस्पताल में दो महीने लग रहे हैं। इसके लिए परिजन को बार-बार चक्कर लगाने पड़ रहे हैं। कई प्रमाण पत्र में जन्म तारीख भी नहीं है। इस कारण परिजनों को परेशान होना पड़ रहा है।
प्रसूता वार्ड में पवन पिता बलराम पाटीदार निवासी मार्बल पैलेस की प|ी रंजना ने 29 अक्टूबर को बेटे को जन्म दिया। पवन ने बताया उसे 24 दिसंबर को जन्म प्रमाण दिया गया। इसके लिए 6 बार जिला अस्पताल के चक्कर लगाने पड़े। गुरुवार को उसे जन्म प्रमाण पत्र दिया लेकिन उसमें जन्म तारीख ही नहीं थी। कर्मचारी से बात की तो उसने सोमवार को आने का कहा। जवाहर नगर निवासी पिंकी पति मयंक जाट (24) ने बताया उसे 19 नंवबर को ऑपरेशन से बेटी हुई लेकिन अब तक जन्म प्रमाण पत्र नहीं दिया गया। दो बार जन्म-मृत्यु प्रमाण पत्र कार्यालय में संपर्क किया लेकिन उसने इंटरनेट की कम स्पीड का हवाला देते हुए लौटा दिया।
समय तक नहीं डालते- विनोबा नगर निवासी राधाबाई पति हरिओम सिकरवार ने बताया 10 अक्टूबर को बहू सीमा की डिलीवरी हुई थी। दो महीने बाद जन्म प्रमाण-पत्र दिया गया लेकिन उसमें जन्म समय नहीं था। इसके करवाने के लिए चार बार चक्कर काट चुकी है। लेकिन त्रुटि ठीक नहीं हुई। जन्म समय, तारीख आदि रिकॉर्ड हॉस्पिटल में रहता है। बावजूद जन्म समय डलवाने के लिए शपथ पत्र मांग रहे हैं।
इंटरनेट का सबसे बेहतर प्लान लिया है
ऑनलाइन सिस्टम में स्पीड की समस्या दूर करने के लिए बीएसएनएल को नया प्लान लिया है। यह इंटरनेट का सबसे बेहतर प्लान है। इसके बाद स्पीड संबंधी समस्या हल हो जाएगी। भोपाल डाटा सेंटर पर दिक्कत आने के कारण समय लग रहा है। त्रुटि होने पर अस्पताल के रिकॉर्ड के आधार पर ठीक कर रहे हैं। कार्यालय के कर्मचारी को कम्प्यूटर पर काम करने में थोड़ी दिक्कत आ रही है। उसे कहीं ओर शिफ्ट किया जाएगा। डॉ. आनंद चंदेलकर, सिविल सर्जन
तीन दिन की सीमा
जन्म प्रमाण पत्र संबंधी परिजन की दिक्कतें दूर करने के लिए शासन ने इसे ऑन लाइन किया है। वर्तमान में ऑनलाइन सॉफ्टवेयर से जन्म-मृत्यु प्रमाण बनाए जा रहे हैं। शासन ने प्रमाण पत्र के लिए तीन दिन की सीमा तय की है। नॉर्मल डिलीवरी में तीसरे दिन प्रसूता को डिस्चार्ज करने वक्त जन्म प्रमाण पत्र साथ में देने के निर्देश हैं। बावजूद परिजन को दो-तीन महीने इंतजार करना पड़ रहा है।
जिला अस्पताल में परिजन हो रहे परेशान, अधूरे बर्थ सर्टिफिकेट बढ़ा रहे दिक्कत
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva